© 2024 Susan De Bartoli

© AVE MARIA PRESS, P. O. BOX 428, Notre Dame, Indiana 46556, USA

www.avemariapress.com

Z amerického originálu: Welcoming the Holy Spirit with Padre Pio

Vydal © Zachej.sk, 2025

Preklad © Pavol Petrík

Grafika © Lýdia Valter

Redaktorka: Lenka Adamčíková Kostolanská

Jazyková korektúra: Michaela Gočalová

Biblické citáty sú uvedené podľa oficiálneho katolíckeho prekladu Svätého písma (SSV, 2023).

Ak nie je uvedené inak, citácie a úryvky z poznámok a listov
Pátra Pia pochádzajú z Letters 1: Correspondence with His Spiritual Directors (Edizioni Padre Pio, 2011).

Všetky práva vyhradené.

Pôvodnému vydaniu bol udelený:

Nihil obstat: Mons. Michael Heintz, PhD, Censor Librorum

Imprimatur: Kevin C. Rhoades, biskup Fort Wayne-South Bend, Fort Wayne, Indiana, 2. novembra 2023

ISBN 978-80-8211-863-9 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom)
bez súhlasu vlastníka autorských práv.

„Kniha Privítajme Ducha Svätého s Pátrom Piom je fascinujúcim rozjímaním o živote Pátra Pia. Susan De Bartoli majstrovsky rozvíja historickú a duchovnú drámu, pričom čerpá z osobného modlitbového života a listov Pátra Pia, ako aj z priamych svedectiev o jeho živote a skutkoch. Kniha je vhodná pre čitateľov, ktorí tohto moderného mystika nepoznajú, aj pre tých, ktorí si chcú prehĺbiť úctu k nemu. Zaujme tiež rodiny, ktoré hľadajú duchovný zdroj, aby zapojili všetky vekové kategórie do plodnej diskusie.“

ALEX DEE, spoluzakladateľ a režisér podcastu Saints Alive

„Z knihy Susan de Bartoli o Pátrovi Piovi vyžarujú úcta, láska a znalosti. Privítajme Ducha Svätého s Pátrom Piom je skvelé čítanie pre každého, kto túži lepšie pochopiť život Pátra Pia v dvoch svetoch: fyzickom a duchovnom.“

NICHOLAS SALKOWSKI, riaditeľ komunikačného oddelenia
Národného centra Pátra Pia

„Kniha autorky De Bartoli vás vezme na jedinečnú cestu. Pútavé príbehy, ktoré rozpráva, vám priblížia rôzne stránky života Pátra Pia. Nielenže sa ponára do osobných skúseností Pátra Pia, ale taktiež povzbudzuje čitateľov k tomu, aby sa na ne pozerali cez optiku vlastného života. Príbeh Pátra Pia bol poznačený hlbokým utrpením, ale aj obrovskou láskou a súcitom. Na konci tejto knihy hlbšie pochopíte Pátra Pia, jeho mnohé dary, ako aj oddanosť a lásku k Ježišovi Kristovi.“

JULIE FITTS RITTER, výkonná riaditeľka Nadácie Pátra Pia v USA

„Táto kniha nám pomáha odhaliť tajomstvo duchovných darov a bojov Pátra Pia, pričom nás podnecuje k osobnému obráteniu. Ponúka hlbšie náhľady na život tohto obľúbeného svätca 20. storočia a zároveň prináša nové pozvanie k svätosti. Je to púť v knižnej podobe.“

JANA ZUNIGA, majiteľka January Jane Shop

Úvod

Aká hlboká
je vaša studňa?

Téma, ktorou sa budeme v tejto knihe opakovane zaoberať, je skutočná otázka viery. Ak je viera ako studňa, naplnená živou vodou – Ježišom, ktorý nám cez Ducha Svätého dáva všetky dobré dary −, musíme sa sami seba opýtať: Aká hlboká je naša studňa?

Prichádzame k tejto studni každý deň, aby sme z nej načerpali živú vodu a delili sa o ňu s ostatnými? Tak to robil Páter Pio. Jeho život prúdil ako rieka živej vody do sveta, pretože bol po celý čas spojený s jediným pravým zdrojom, s Ježišom Kristom. Keď mal Páter Pio päť rokov, jeho studňa sa už prelievala. Počas svojho pôsobenia pomohol tisíckam ľudí obrátiť sa k Bohu. Ukazoval im cestu k svätosti, cestu do raja.

Aká hlboká je vaša studňa? Pokúste sa nájsť odpoveď na túto otázku pri čítaní o živote a daroch Pátra Pia. Keď budete prechádzať stránkami tejto knihy, načúvajte srdcom tomu, čo vám hovorí Duch Svätý. Dovoľte mu, aby vás viedol k živej vode, ktorá napĺňa vašu studňu viery. Neustále sa vracajte k tejto studni so srdcom plným jednoduchej pokory a naberajte z nej čerstvú, čistú vodu viery.

Kniha, ktorú držíte v rukách, rozpráva príbeh o tom, ako Páter Pio čerpal z hĺbky vlastnej studne viery aj v tých najtemnejších obdobiach, najmä počas rokov svojho uväznenia. Tento svätý mních nám svojím príkladom ukazuje, ako dôverovať Pánovi a veriť v jeho pomoc aj v najťažších chvíľach života.

Moje prvé dojmy

Páter Pio je jednou z najpozoruhodnejších postáv v dejinách Katolíckej cirkvi, zvlášť v období dvadsiateho storočia. Po druhej svetovej vojne sa o ňom dozvedelo množstvo amerických rodín. Americkí vojaci, ktorí sa s ním stretli počas vojny, prinášali do svojich domovov neuveriteľné príbehy o mníchovi žijúcom na hore. Títo mladí vojaci ním boli očarení a mnohí boli presvedčení o tom, že ich ochránil v boji. Niektorí z nich, ako aj môj priateľ Ray Ewen, slúžili s Pátrom Piom svätú omšu.

Viacerí vojaci získali osobnú skúsenosť s mimoriadnymi mystickými darmi Pátra Pia. Tvrdili, že im predpovedal budúcnosť: kedy sa oženia, akú prácu budú vykonávať a dokonca aj to, že niektorí z nich budú vysvätení za kňazov. Dvaja sa neskôr stali kapucínmi.

Hoci som sa o Pátrovi Piovi dopočula už v mladosti, San Giovanni Rotondo som prvýkrát navštívila až v roku 1995, dlho po jeho smrti. Zážitky z tohto miesta ma priviedli k hlbokej úcte voči tomuto úžasnému mníchovi. Páter Pio je skutočne vzorom pre našu dobu. Skúmanie jeho početných zázrakov nás privádza k jednoduchému, pokornému a svätému mužovi, ktorý nám zanechal dôležitý odkaz: „Modlite sa, dúfajte a nebojte sa.“ A túžil po tom, aby sme žili podľa týchto slov tak, ako to robil on sám.

Detstvo Pátra Pia

25. mája 1887 sa rodičom Graziovi a Marii Giuseppe Forgione narodil malý Francesco, neskorší Páter Pio. Chlapec žil jednoduchým kresťanským životom. Mal iba päť rokov, keď začal uvažovať o svojom zasvätení Bohu.

Francesco bol tiché dieťa. Rád chodil do kostola a modlil sa. Ako malý chlapec videl svojho anjela strážneho a rozprával sa s ním. Komunikoval aj s Ježišom a Pannou Máriou. Už vo veku päť rokov začal zažívať extázy a zjavenia, ale dlhý čas o nich nikomu nehovoril. Keď sa ho neskôr pýtali na dôvod, odpovedal: „Veril som, že tieto veci sa dejú každému.“¹

Ak počujeme o údajných zázrakoch a mimoriadnych udalostiach, väčšina z nás zaujme skeptický postoj, aspoň zo začiatku. Napriek tomu príbehy o Pátrovi Piovi, z ktorých mnohé sa spájajú s nezvyčajnými mystickými zážitkami, ľudia často prijímajú so zvedavosťou, nie so skepsou. Prečo je to tak? Myslím si, že zázraky spojené s pôsobením Pátra Pia nás udivujú, ale to, čo nás skutočne priťahuje, je jednoduchosť jeho viery. Ako mohol tento pokorný muž spôsobiť takú senzáciu vo svete? Aby sme to pochopili, musíme sa bližšie pozrieť na to, ako sa vyvíjal jeho životný príbeh. Budeme si tiež všímať, ako ho náš Pán a Panna Mária pripravovali na mimoriadny život, ktorý ho čakal.

Mystické dary

Páter Pio využíval svoje dary, aby požehnával a povzbudzoval tých, ktorí u neho hľadali pomoc. Tieto dary mu tiež dodávali silu počas vnútorných bojov, ktoré mu Pán zveril už v tínedžerskom veku. V septembri 1899 Francesco pristúpil k prvému svätému prijímaniu a prijal sviatosť birmovania. Čoskoro nato dostal vnútorné varovanie o zápasoch, ktoré bude musieť podstúpiť v boji so zlom. Bolo nevyhnutné, aby si vybral svoju cestu. Rozhodnutie, ktoré urobil, osvetľoval jemný dotyk Božej milosti.

Centrum spirituality Pátra Pia tvorilo slávenie svätých omší, ktoré neraz trvali aj niekoľko hodín a boli skutočným živým umučením Krista. Jeho farár v Pietrelcine nazval sväté omše Pátra Pia „nepochopiteľným tajomstvom“.²

20. septembra 1918 počas modlitby na chóre kostola Santa Maria delle Grazie sa u Pátra Pia objavili stigmy, Kristove rany. Spolu s nimi dostal pozoruhodné duchovné dary vrátane bilokácie, schopnosti uzdravovať a predpovedať budúcnosť. Keď sa ho na tieto nezvyčajné dary pýtali, povedal: „Viete, aj pre mňa sú to tajomstvá.“³ On sám sa nikdy necítil hodný takýchto darov. Vždy zostával pokorný. Jeden z dôvodov, prečo bola viera Pátra Pia taká silná a prečo Pán vypočul mnohé jeho modlitby a vykonal zázraky, bol ten, že celý jeho život sa stal životom modlitby a úprimnej, jednoduchej služby Ježišovi a jeho Matke. Páter Pio sa veľmi rád modlil ruženec a povzbudzoval k tomu aj iných. Na otázku, aký odkaz by chcel zanechať svojim duchovným deťom, odpovedal: „Ruženec, dieťa moje.“ Páter odovzdával seba a všetko, čo mal, do Božích rúk. Odopieral si jednoduché veci, aby vo svojom srdci získal viac miesta pre Ježiša. Nikdy nechcel a ani nečakal vďaku. Všetko, čo robil, robil pre Pána.

Spovedník a duchovný sprievodca Pátra Pia, páter Agostino Daniele, raz o ňom povedal: „Treba obdivovať jeho neustále zjednotenie s Bohom.“⁴ V každom okamihu a v každom rozhovore mali k sebe blízko.

O tejto knihe

Stránky, ktoré máte pred sebou, vám ponúkajú jedinečnú príležitosť zoznámiť sa s jedným z najzaujímavejších svätcov moderných dejín Katolíckej cirkvi. Páter Pio, najskôr ako dieťa a potom ako muž, nasledoval Pána, po celý svoj život ho obhajoval a vo dne v noci bojoval s diablom.

Páter Pio bol mužom hlbokej viery. Všetko vkladal do Božích rúk. Žil podľa slov, ktoré nám odovzdal: „Modlite sa, dúfajte a nebojte sa.“ Majte vieru! Dajte všetko Bohu! Odkiaľ pochádzala jeho veľká viera? Už od detstva čerpal z prameňa živej vody, ktorou je Pán. Ako rástol, narastala aj jeho láska k Ježišovi. Žil iba pre neho. Od začiatku v jeho duši prúdila živá voda, až kým sa nestala riekou, ktorá tiekla k ostatným.

Počas putovania životným príbehom Pátra Pia uvidíme, ako jeho rieka pretekala. Spoznáme pokorného orodovníka, ktorého modlitby priniesli veľké zázraky jednoduchým, obyčajným ľuďom. Priblížime si jeho extázy a zjavenia a zažijeme jeho neustály boj s diablom.

Predovšetkým sa však stretneme s Duchom Svätým, a to prostredníctvom duchovných darov Pátra Pia. Tieto dary ožijú a odhalia nám skutočnosti, ktoré v nás môžu vyvolávať otázky. Potom nastane čas, aby sme sa zastavili a spýtali sa sami seba: Aká hlboká je naša studňa?

Pridajte sa ku mne na tejto výnimočnej ceste s Pátrom Piom k bránam raja. Čaká tam na nás.

1.

Rieka živej vody

„Vždy sa s láskou pokorte
pred Bohom a ľuďmi,
pretože Boh hovorí s tými,
ktorí sú skutočne pokorní srdcom,
a obohacuje ich svojimi darmi.“

PÁTER PIO

Koniec ukážky